Åbent punkt

4 Placering af nye plejeboliger

82.06.04P20-0002

|  |  |  |  |
| --- | --- | --- | --- |
| **Behandling** | **Mødedato** | **Åbent punkt** | **Lukket punkt** |
| Teknik- og Miljøudvalget | 03-04-2017 | 9 |  |
| Økonomi- og Planudvalget | 18-04-2017 | 14 |  |
| Kommunalbestyrelsen | 27-04-2017 | 4 |  |

Hvem beslutter

Social- og Sundhedsudvalget indstiller

Teknik- og Miljøudvalget indstiller

Økonomi- og Planudvalget indstiller

Kommunalbestyrelsen beslutter

Resumé

Kommunalbestyrelsen besluttede i forbindelse med budgettet for 2017 og overslagsår at opføre 60 nye plejeboliger til erstatning for Toftegården i Hasle. Processen for fastlæggelse af placeringen af de nye plejeboliger indledes med denne sag.

Indstilling og beslutning

Servicedirektøren indstiller,

* at kommunalbestyrelsen udsender konkret forslag til placering samt de alternativer, der har været i spil, i høring hos Ældrerådet og Handicaprådet samt i åben høring i perioden 28. april til 19. maj 2017

Teknik- og Miljøudvalget den 3. april 2017:

Indstillingen anbefales, idet Teknik- og Miljøudvalget peger på området ved Brobækkegaard til placering af nye plejeboliger.

Social- og Sundhedsudvalget den 3. april 2017:

Indstilling anbefales, idet Brobækkegård anbefales som konkret forslag.  
  
Linda Kofoed Persson kan ikke medvirke, idet hun ønsker at sende begge placeringer i Hasle i høring som forslag.

Økonomi- og Planudvalget den 18. april 2017:

Indstillingen anbefales, idet området ved Brobækkegaard anbefales som konkret forslag.

Kommunalbestyrelsen den 27. april 2017:

Indstillingen godkendt, idet begge placeringer i Hasle sendes i høring som forslag

Sagsfremstilling

Kommunalbestyrelsen besluttede i februar 2017 en tidsplan for byggeriet af 60 plejeboliger til erstatning for Toftegården i Hasle. For at sikre at byggeprocessen kan forløbe planmæssigt er det centralt at kommunalbestyrelsen træffer endelig beslutning om placering på mødet i juni 2017. På den baggrund indledes den politiske beslutningsproces allerede nu.

Forud for beslutningen i februar 2017 og i forbindelse med budgettet for 2017, er gået en lang periode med analyser og inddragelse af interessenter.

Kommunalbestyrelsen traf ikke beslutning om placeringen i forbindelse med budgettet, og derfor lægges denne beslutning i henhold til tidsplanen op til politisk beslutning nu.

De 8 placeringer, der var lagt op til i materialet, er som følger:

* + - Hasle – Siegaard
    - Hasle – Brobækkegård
    - Åkirkeby – Haregade
    - Åkirkeby – Kanikkevangen
    - Nexø – Ibskervej
    - Nexø – Nørremøllecenteret
    - Rønne Syd
    - Rønne – Snorrebakken

For en nærmere beskrivelse af de nævnte placeringer henvises til bilaget Toftegårdens fremtid.

Toftegårdens fremtid, der samler op på analyser og vurderinger, blev sendt i høring i sommeren 2016. Høringssvarene – blandt andet i forhold til placering – indgik i materialet til kommunalbestyrelsens budgettemadag d. 15. august 2016.

Høringssvarene, der ligeledes er vedhæftet som bilag, er forholdsvis enslydende idet de peger på Hasle som den bedste placering af de nye plejeboliger.

I forlængelse af høringssvarene har Center for Ejendomme og Drift samt Center for Teknik og Miljø vurderet de to placeringer i Hasle. Centrene anbefaler umiddelbart en placering ved Brobækkegård, da der både er fordelagtige tilkørselsforhold og gode udsigtsforhold.

Af planmæssige forhold kan bemærkes, at området skal lokalplanlægges førend det kan tages i anvendelse. Der er taget højde for lokalplansprocessen i den vedtagne tidsplan.

Området er ubebygget og udbygges efter en samlet plan for åben-lav eller tæt-lav boligbebyggelse med særlig hensyntagen til støj fra omfartsvejen.

Området er delvist privat og offentligt ejet.



**Ny høring af placering**

Høringsparterne Ældrerådet og Handicaprådet inviteres sammen med de der gav svar i den første høring, og forslaget sendes derudover i åben høring på regionskommunens hjemmeside umiddelbart efter kommunalbestyrelsesmødet 27. april 2017.

Høringsperioden vil løbe indtil 19. maj 2017, hvilket vil betyde at høringssvarene vil kunne indgå i udvalgsmøder og kommunalbestyrelsesmødet i juni 2017.

Økonomiske konsekvenser

-

Supplerende sagsfremstilling og/eller  
Administrativ tilføjelse

-